Այնուհետեւ Աթենքի քաղաքապետարանում տեղի է ունեցել Ռոբերտ Քոչարյանի հանդիպումը քաղաքապետ Դորա Բակոյանիի հետ: Դ.Բակոյանին անդրադարձել է հայ եւ հույն ժողովուրդների դարավոր բարեկամությանը, մշակույթին, Բյուզանդական կայսրության շրջանում հայերի ներդրումին եւ քրիստոնեական հավատքի դարերի ընթացքում կերտված մշակույթին: Անդրադառնալով Օսմանյան Թուրքիայում իրագործված Հայոց ցեղասպանությանը` նա նշել է, որ պատմական այդ հողերի վրա, ուր դարերով ապրել են հայեր եւ հույներ, այսօր մնացել են անցյալի հետքերը միայն: ՀՀ նախագահը շնորհակալություն է հայտնել, որ Աթենքն ընդունել է բազմահազար հայ գաղթականների, որոնք տասնամյակների ընթացքում ներգրավվել են հունական կյանքում եւ իրենց ներդրումը բերել հունական իրականությանը: Նշենք, որ Հունաստան կատարած այցի ընթացքում Ռ.Քոչարյանը ծաղկեպսակ է դրել Սինդաղմայի Անհայտ զինվորի հուշարձանին, ինչպես նաեւ հանդիպել է հունական ընդդիմության եւ հայկական համայնքի ներկայացուցիչների հետ, հաղորդում է Աթենքում հրատարակվող "Ազատ օր" թերթը: